กรรมการสิทธิฯ ออกแถลงการณ์ ความห่วงใยเกี่ยวกับสถานการณ์การชุมนุม
26 ธ.ค.2556 จากกรณีผู้ชุมนุมเครือข่ายนักศึกษาประชาชนปฏิรูปประเทศไทย (คปท.) พาผู้ชุมนุมบุกสนามกีฬาไทย-ญี่ปุ่น ดินแดง ตั้งแต่เวลา 07.00 น. วันนี้ เพื่อสกัดกั้นการรับสมัครเลือกตั้ง ส.ส.บัญชีรายชื่อวันที่ 4 และการจับสลากหมายเลขผู้สมัคร ส.ส.บัญชีรายชื่อ โดยเหตุวุ่นวายเกิดขึ้นหลังจากผู้ชุมนุมพยายามพังรั้วเพื่อบุกเข้ามาในสถานที่รับสมัคร ส.ส.บัญชีรายชื่อ ทำให้เจ้าหน้าที่ตำรวจใช้แก๊สน้ำตาตอบโต้ผู้ชุมนุม และมีรายงานการยิงกระสุนยางของเจ้าหน้าที่ตำรวจ คณะกรรมการสิทธิมนุษยชนแห่งชาติ ออกแถลงการณ์ เรื่อง ความห่วงใยเกี่ยวกับสถานการณ์การชุมนุม มีเนื้อหาดังนี้จากสถานการณ์การชุมนุมกรณีคัดค้านกระบวนการรับสมัคร ส.ส.บัญชีรายชื่อ และการจับสลากหมายเลขพรรคในการเลือกตั้งสมาชิกสภาผู้แทนราษฎรเป็นการทั่วไป บริเวณศูนย์เยาวชนกรุงเทพมหานคร (สนามกีฬาไทย-ญี่ปุ่น) คณะกรรมการสิทธิมนุษยชนแห่งชาติ (กสม.) รับทราบและติดตามข่าวเรื่องนี้ และได้เข้าสังเกตการณ์มาโดยตลอด ปรากฏข้อเท็จจริงว่า จากสถานการณ์ดังกล่าวมีเหตุการณ์ความรุนแรงเกิดขึ้น ซึ่งกระทบต่อสิทธิและเสรีภาพของบุคคลในทุกภาคส่วนโดยรวม อันเป็นการกระทำที่อาจถือว่าได้มีการละเมิดสิทธิมนุษยชนตามรัฐธรรมนูญแห่งราชอาณาจักรไทย พุทธศักราช 2550 และกฎหมาย รวมทั้งพันธกรณีที่เกี่ยวข้องกับสิทธิมนุษยชน กสม. จึงมีความห่วงใยอย่างยิ่งต่อเหตุการณ์ดังกล่าว และหวั่นเกรงว่าสถานการณ์อาจนำไปสู่ความรุนแรงที่ขยายวงกว้างขึ้นเพื่อให้การใช้เสรีภาพในการชุมนุมดำเนินไปโดยสงบและปราศจากอาวุธ ตามกรอบของรัฐธรรมนูญแห่งราชอาณาจักรไทย พุทธศักราช 2550 และกฎหมาย ในนามของคณะกรรมการสิทธิมนุษยชนแห่งชาติ ซึ่งมีบทบาทและหน้าที่ตามรัฐธรรมนูญแห่งราชอาณาจักรไทย ในอันที่จะส่งเสริมการเคารพและปฏิบัติตามหลักสิทธิมนุษยชนและปกป้องหลักการเคารพต่อสิทธิและเสรีภาพในชีวิตและร่างกาย สิทธิในทรัพย์สินส่วนบุคคลและส่วนรวมอันจะละเมิดมิได้ จึงขอวิงวอนให้ทุกภาคส่วนคำนึงและควรปฏิบัติดังนี้1. ขอให้กลุ่มผู้ชุมนุม ชุมนุมด้วยความสงบ และปราศจากอาวุธ ปฏิบัติตนภายใต้หลักการ สิทธิและเสรีภาพตามระบอบประชาธิปไตยและรัฐธรรมนูญแห่งราชอาณาจักรไทย พุทธศักราช 2550 มุ่งมั่นและแก้ไขปัญหาเพื่อไม่ให้เกิดสถานการณ์ที่ไม่พึงประสงค์ โดยเฉพาะการปะทะที่ส่งผลให้เกิดการละเมิดกฎหมายหรือกระทบต่อสิทธิและเสรีภาพของผู้อื่น ทั้งต้องไม่กระทำการในลักษณะยั่วยุ หรือกระตุ้นให้เกิดความรุนแรงมากยิ่งขึ้น2. ขอให้รัฐบาล และหน่วยงานที่เกี่ยวข้อง ปฏิบัติและกำชับให้เจ้าหน้าที่ดำเนินการภายใต้กรอบของรัฐธรรมนูญแห่งราชอาณาจักรไทย พุทธศักราช 2550 และกฎหมาย โดยต้องยุติการใช้ความรุนแรง โดยเฉพาะการใช้อุปกรณ์แก๊สน้ำตา หรือกระสุนยางอันไม่เป็นไปตามหลักสากลที่เป็นที่ยอมรับในลักษณะที่จะก่อให้เกิดอันตราย และในขั้นตอนและวิธีการที่เกินความจำเป็น ทั้งนี้เพื่อมิให้เกิดการสูญเสียและเกิดอันตรายแก่ชีวิตและร่างกาย ตลอดจนทรัพย์สินดังกล่าว ในการนี้ให้มุ่งเน้นให้เกิดการเจรจาเป็นสำคัญ อีกทั้งต้องหาทางแก้ไขปัญหาอย่างละมุนละม่อมต่อไป3. ขอให้รัฐบาล และหน่วยงานที่เกี่ยวข้อง เร่งดูแล ช่วยเหลือ ประชาชนที่อยู่ในละแวกใกล้เคียงกับสถานการณ์ที่เกิดความรุนแรงดังกล่าว โดยเฉพาะอย่างยิ่งกับเด็ก สตรี คนพิการ และผู้สูงอายุ ทั้งนี้จะต้องจัดหาที่พักชั่วคราวต่อบุคคลดังกล่าวทั้งนี้ คณะกรรมการสิทธิมนุษยชนแห่งชาติ จะเฝ้าติดตามสถานการณ์อย่างใกล้ชิดและหวังเป็นอย่างยิ่งว่าการชุมนุม และการปฏิบัติต่อผู้ชุมนุมจะเคารพสิทธิซึ่งกันและกัน อันจะนำมาซึ่งความสงบสุขของประเทศต่อไป หากผู้ใดพบเห็นการกระทำที่เป็นการละเมิดสิทธิและเสรีภาพของประชาชนจากเหตุการณ์ ขอให้แจ้งสายด่วน 1377 หรือทางอีเมล์ help@nhrc.or.thคณะกรรมการสิทธิมนุษยชนแห่งชาติ26 ธันวาคม 2556
 26 ธ.ค.2556 จากกรณีผู้ชุมนุมเครือข่ายนักศึกษาประชาชนปฏิรูปประเทศไทย (คปท.) พาผู้ชุมนุมบุกสนามกีฬาไทย-ญี่ปุ่น ดินแดง ตั้งแต่เวลา 07.00 น.
กปปส.,การเลือกตั้ง,คณะกรรมการสิทธิมนุษยชนแห่งชาติ,คปท.,แถลงการณ์